
[bookmark: _Toc194399027]פרק 1: מדיניות המשרד להגנת הסביבה לחקירה ושיקום של קרקעות מזוהמות
1.1. מבוא
מזהמים המצויים בקרקע כתוצאה מפעילות אנתרופוגנית (האדם) עלולים לסכן את בריאות האדם ואת הסביבה בדרכים שונות. אנשים ובעלי חיים עלולים להיחשף לחומרים המזהמים באמצעות מגע ישיר (מגע עורי, בליעה ונשימת חלקיקים) עם הקרקע, או על ידי שאיפת גזי קרקע המכילים מזהמים, שנפלטים ממנה. כמו כן, חומרים מזהמים עלולים לחלחל בקרקע ולהגיע למי התהום ולמקורות מים עיליים וכתוצאה מכך לגרום למפגע סביבתי ואף לזהם את מי השתייה.
מטרת מסמך זה להביא את עיקרי מדיניות הקרקעות של המשרד להגנת הסביבה לידיעת הכלל, על מנת לתרום לשקיפות ההליך ולוודאות כלפי הציבור והגורמים המעורבים בו.
העקרונות שיוצגו להלן משקפים את המדיניות הנהוגה בפועל בידי המשרד, אשר באה לידי ביטוי הן בהנחיות המקצועיות של המשרד, בתנאים שנותן המשרד ברישיונות העסק ובהיתרי הרעלים לעניין זה, בהתאם לאמצעים החוקיים בדין הקיים ובהתחשב בעיקרון "המזהם משלם".
1.2. הגדרות
"קרקע" – קרקע היא השכבה העליונה של קרום כדור הארץ, המכילה תערובת של מינרלים, חומרים אורגנים, מים, אוויר ומרכיבים נדיפים (גזי קרקע). קרקע רוויה (מי תהום), לא נכללת בהגדרה זו.
"קרקע מזוהמת" – קרקע שריכוזי המזהמים בה חורגים מערכי הסף לקרקעות.
במצב זה, הקרקע מהווה סיכון לאדם ולסביבה מבחינת מגע עורי או בליעה או נשימת חלקיקים/גזים או סיכון לאיכות מי תהום.
"שיקום קרקע" – פעולות לטיפול בקרקע להפחתת ריכוזי מזהמים עד לערכי הסף, כך שהקרקע לא תהווה סיכון לאדם ולסביבה.
"חומר מזהם קרקע" – חומר מסוכן כהגדרתו בחוק החומרים המסוכנים, התשנ"ג-1993, שנקבע לגביו ערך סף לקרקעות.
"זיהום קרקע" – שחרור של חומר מזהם לקרקע באופן הגורם לכך שהקרקע תהיה קרקע מזוהמת; 
"סגירת עסק" – סגירת פעילות ייצור מלאה או חלקית.
"הליך חקירה ושיקום" – הגשת סקר היסטורי וכתלות בממצאיו, ביצוע חקירת קרקע ושיקומה במידת הצורך, בהתאם להנחיות המקצועיות של המשרד. 
"ערכי סף לקרקע מזוהמת" – ערכי סף הם הערכים הקובעים האם הקרקע באתר מסוים הינה קרקע מזוהמת. ככלל, הם הערכים הקובעים לעניין ערכי מטרה לשיקום. ערכי הסף לקרקע מזוהמת מפורסמים בטבלאות עזר של "ערכי סף מבוססי סיכון למזהמי קרקע", בנוסחם המעודכן, באתר האינטרנט של המשרד להגנת הסביבה.
1.3. עקרונות לקביעת ערכי סף מבוססי סיכון 

1.3.1. מבוא
ערכים מבוססי סיכון נקבעים כך שריכוזי מזהמים נמוכים מהם לא יהוו סיכון לאדם ולסביבה באתר מסוים. המתודולוגיה לקביעת ערכי הסף מתבססת על מתודולוגית ה-RBCA (Risk Based Corrective action), שהינה מתודולוגיה מקובלת במדינות ה-OECD ובארה"ב, אשר הותאמה לתנאים הספציפיים בארץ ונקראת IRBCA. הנחיות IRBCA מפרטות את אופן קביעת ערכי המטרה מבוססי הסיכון לשיקום קרקע מזוהמת באתרים מסוגים שונים, זאת על בסיס סיכון בריאותי העלול להיגרם לאדם, במסלולי חשיפה ישירים (בליעה, מגע ונשימה), מהזיהום הקיים בקרקע, ו/או גזי קרקע ו/או מי תהום מזוהמים.
1.3.2.  ערכי סף Tier 1
ערכי סף Tier 1 נקבעים לכל אתר לפי 3 קריטריונים עיקריים: 
1. השימושים השונים בקרקע – מגורים או תעשייה (לפי הייעוד התכנוני לאותה קרקע);
2. אזור רגישות הידרולוגית;
3. מרחק תחתית הזיהום ממפלס מי התהום (מרחק קטן או גדול מ-6 מטר ממפלס מי התהום).

1.3.3. VSL (very strict level) 
ערכי ה-VSL הם ערכי סף מחמירים, שהינם ערכי סף זהים לערכי Tier 1 בהצבת ערכים מחמירים לקריטריונים הבאים: 
· השימוש/ייעוד בקרקע – מגורים.
· רגישות הידרולוגית – אזור רגישות הידרולוגית גבוהה.
· מי תהום – מרחק תחתית הזיהום ממפלס מי התהום קטן מ-6 מטר .
קרקע המשוקמת לערכי הסף VSL=Tier 1 (לפי הקריטריונים לעיל) מותרת לשימוש בכל יעוד תכנוני למעט השבה לאזורים אסורים. ראה הנחיות בנושא "ערכי סף לחומרים מזהמי קרקע" בקישור.
1.3.4.  ערכי סף Tier 2 
ערכי סף Tier 2, הינם ערכים שיש לחשבם באופן ייחודי לכל אתר באמצעות מודל ה-IRBCA (Israel Risk Based Corrective Action) שבאמצעותו מבצעים סקר סיכונים לאתר. וזאת, להבדיל מערכי 1Tier , שהינם ערכי ברירת מחדל המוגדרים לאתר על פי היעוד והרגישות ההידרולוגית. ערכי Tier 2 מבוססי סיכון לתחלואת סרטן ביחס של 1 ל-100 אלף, שהינו מקל בהשוואה לסיכון המגולם בערכי סף Tier 1 וקביל במדינות בעולם. 
סקר הסיכונים יבוצע רק בתנאי שהתקבל אישור הגורם המוסמך במשרד להגנת הסביבה, כאשר הרצת המודל תתבצע באמצעות חברת יעוץ מטעם בעל האתר המומחית בנושא. להלן הנחיות סקר סיכונים ""IRBCA guidance בקישור.
ערכי מטרה לשיקום Tier 2 יכולים להתאים לשימוש, לדוגמה, במפעלים פעילים בהם קיים קושי טכנו-כלכלי לשקם את הקרקע לערכי סף 1Tier לדוגמא בשל הימצאות תשתיות מורכבות. 
1.3.5.  מצבים ייחודיים:

1) מקרים בהם יתגלו חומרים/מזהמים שאין להם התייחסות בטבלת ערכי הסף: קביעת ערך הסף לאותו חומר/מזהם, אם יש לאותו חומר מספר או"ם, תהיה לפי המתודולוגיה הישראלית לביצוע חוות דעת טוקסיקולוגית המפורט במסמך "הנחיות בנושא ערכי סף לחומרים מזהמי קרקע" בקישור. 
2) ריכוז חומרים שנמצאים באופן טבעי בקרקע: במקרה של המצאות חומר בריכוז גבוה מערכי סףTier 1, שמקורו בריכוז טבעי בקרקע שלא כתוצאה ממעשה ידי אדם (אנתרופוגני), תיבחן האפשרות לקביעת ערך סף המותאם לרקע הטבעי באתר.

1.4. סדרי עדיפויות בכניסה להליך חקירה ושיקום: 
על פי הניסיון בעולם, לשם קבלת תוצאות סביבתיות מיטביות יש למקד את המשאבים בקרקעות המזוהמות על פי סדרי עדיפויות, המבוססים על רמת פוטנציאל הסיכון לאדם ולסביבה ושהטיפול בהם יביא לתועלת הסביבתית הרבה ביותר ולתוצאות הטובות ביותר לכלל המשק והחברה. המשרד הגדיר שלוש רמות לפוטנציאל הסיכון:
מפעלים במעגל ראשון – בעלי פוטנציאל סיכון גבוה לזיהום קרקע ומי תהום.
מפעלים במעגל שני – בעלי פוטנציאל סיכון בינוני לזיהום קרקע ומי תהום.
מפעלים במעגל שלישי – בעלי פוטנציאל סיכון נמוך לזיהום קרקע ומי תהום.

1.4.1.  מעגל ראשון – מפעלים בעלי פוטנציאל סיכון גבוה לזיהום קרקע ומי תהום
[bookmark: _Hlk119572229]מפעלי מעגל ראשון מוגדרים כקבוצת המפעלים שנמצאת בסדר עדיפות גבוה לטיפול לפי רשימת הפעילויות המזהמות המפורטת בנספח א', המונה כ-200 מפעלים (לא כולל מפעלים ביטחוניים וצה"ל) וכן כ-1600 תחנות דלק. פעילויות תעשייתיות הנכללות במעגל ראשון הן הפעילויות שהניסיון המצטבר בארץ ובעולם מלמד כי קיימת בהן סבירות גבוהה להימצאות זיהום קרקע ו/או מי תהום. מפעלים אלו עסקו לאורך שנים בחומרים מסוכנים ולעיתים ללא שימוש באמצעים ותשתיות למניעת זיהום קרקע וכתוצאה מכך דלפו חומרים מסוכנים לקרקע. לפיכך, על מי שמשתייך לקבוצה זו תוטל חובה כברירת מחדל לבצע סקר היסטורי במסגרת תנאים ברישיון עסק או היתר רעלים או היתר פליטה לאוויר, בזמן שהעסק פעיל וכן לפני סגירת העסק (סיום פעילות באופן חלקי או מלא). במידה ובמסגרת הסקר ההיסטורי ימצא חשד לזיהום, המפעל יבצע הליך חקירה ושיקום בהתאם לממצאי הסקר ההיסטורי. הסקר ההיסטורי יעודכן מדי עשר שנים, מתום הליך החקירה והשיקום.

צפוי שבעתיד הליך חקירת קרקע ושיקומה יהיו חלק מתהליך הרישוי המשולב והיתר הפליטה למפעלים.
1.4.2.  מעגל שני – מפעלים בעלי פוטנציאל סיכון בינוני לזיהום קרקע ומי תהום
מפעלי מעגל שני מוגדרים כקבוצת המפעלים שנמצאת בסדר עדיפות בינוני לטיפול, לפי רשימת הפעילויות המזהמות המפורטת בנספח א'. על פי הערכת המשרד הקבוצה מונה כיום אלפי עסקים. 
להבדיל ממפעלים במעגל הראשון, קבוצה זו אינה מחויבת בכניסה להליך חקירה ושיקום כברירת מחדל, אלא לפני סגירת העסק. החובה בכניסה להליך טרם סגירת העסק, מעוגנת בתנאים בהיתרי רעלים ורישיונות העסק.

1.4.3.  מעגל שלישי – מפעלים בעלי פוטנציאל סיכון נמוך לזיהום קרקע ומי תהום
קבוצה רחבה של מפעלים ועסקים המחזיקים חומרים מסוכנים חלקם טעוני היתר רעלים וחלקם בעלי רישיון עסק בלבד. גם במפעלים אלה, לפני סגירת העסק חלה החובה לבצע הליך חקירה ושיקום. חובה זו מעוגנת בתנאים בהיתרי רעלים ורישיונות העסק.

1.4.4.  הבהרות בנושא סדרי עדיפות בכניסה להליך חקירה ושיקום:
· החובה לבצע הליך חקירה ושיקום בטרם סגירת העסק נועדה לוודא כי לא קיים חשש לזיהום קרקע באותו אתר, עוד בטרם ניתוק הזיקה של העוסק לקרקע.
·  בכלל המפעלים המחזיקים חומרים מסוכנים חלה החובה לעמוד בדרישות למניעת זיהום קרקע ולטיפול באירועי חומרים מסוכנים. 
· לכלל המפעלים בכל רמות הסיכון, הגורם המוסמך במשרד רשאי לדרוש הגשת סקר היסטורי וכניסה להליך חקירה ושיקום במהלך פעילות העסק, בהתקיים חשש לסיכון לציבור או לסביבה. 
· יובהר כי הגדרת השטח שבו התקיימה פעילות של מפעל במעגל ראשון, תהיה תקפה גם לאחר סגירתו ועד לסיום שיקום הקרקע במלואו.
· בסגירת עסק – פירוק התשתיות יבוצע בהתאם לנוהל "ריכוז הנחיות מקצועיות להשבתה (חלקית או מלאה) של אתר החשוד בזיהום קרקע" בקישור.
· מדיניות המשרד מעודדת בעלי קרקע לבצע חקירת קרקע באופן וולונטרי. בהקשר זה יובהר, שפעולות חקירה או שיקום קרקע נדרשות באישור המשרד לכל שלב טרם ביצועו, כמפורט במסמך זה. 

1.5. עקרונות להיררכיית טיפול בקרקע – בהתבסס על היררכיית הטיפול בפסולת:
· עקרון מניעת זיהום קרקע – מניעת זיהום קרקע מפעילות תעשייתית קיימת כבר מיושמת באמצעות עיגון דרישות רגולטוריות למניעת זיהום (כגון שימוש בתשתיות אטומות), בתנאים ברישיונות והיתרים וזאת בדומה לנהוג במדינות ה-OECD. 
· שימוש בקרקע להשבה (שימוש חוזר) – קיימת עדיפות להשתמש בקרקע כמשאב באמצעות טיפול והשבה כדוגמת השבה כתחליף חומר גלם, כתחליף חומר כיסוי במטמנות, כמצע לתשתיות וכד'. יחד עם זאת, יש לשקול את מכלול ההיבטים בעת מתן אישור להשבה של קרקע מזוהמת, לרבות מניעת הוספת זיהום במקום בו לא קיים זיהום או במקום שעבר שיקום. לכן, השבת קרקע תעשה בהתאם לקריטריונים שייקבע המשרד (ראה פרק 5).
· סילוק – ככלל, אין לסלק קרקע מזוהמת להטמנה באתרי פסולת מסוכנת או שאינה מסוכנת ( שאינה בגדר תחליף חומר כיסוי במטמנה).

1.6. עקרונות להבחנה בין קרקע לבוצה 
· לפי הניסיון הנצבר במשרד, פעמים רבות מתעוררת שאלת הגדרת הקרקע ביחס למדיות אחרות ובעיקר בוצות ממקורות שונים – בוצה תעשייתית ובוצת מט"שים שברובה היא סניטרית ובחלקה הקטן תעשייתית. יצוין, כי לגבי כל סוג של בוצה, קיימת מסגרת משפטית פרטנית מחייבת.
· בוצות הן תוצרי לוואי של משקעים בתהליכי טיפול בשפכים או תשטיפים ותמלחות המצטברים על פני תשתיות שונות – לרבות בריכות, מאצרות, מכלים, קווי ייצור – או על פני הקרקע, בהעדר תשתיות איטום למניעת זיהום.
· כאמור, לפי הניסיון הקיים במשרד, ישנם מקרים בהם בוצות היסטוריות מסוגים שונים התערבבו עם קרקע. פעילות כזו אינה מהווה פרקטיקה מקובלת. עמדת המשרד היא שאין הצדקה לכך שבוצה שעורבבה עם קרקע תטופל כקרקע, אלא תטופל כבוצה. זאת בראש ובראשונה בהתאם לעקרון המנחה לפיו קביעת מהות הפסולת (קרקע או בוצה) נעשית בהתאם למקור היווצרותה. משמעות הקביעה היא, בין היתר, שאם מדובר בבוצה, לא ניתן יהיה לעשות בה שימוש לכיסוי במטמנות. 
· ישנם מצבים חריגים וקיצוניים שבהם בוצה נשארה בקרקע לאורך שנים, התפרקה, התייבשה והתייצבה והתכונות שלה מבחינת צפיפות, הרכב כימי ורטיבות הן כשל קרקע. במצב כזה יבחן האגף, במסגרת מתן אישורי מנהל לפינוי פסולת, האם ניתן להתייחס אל הפסולת כאל קרקע או שיש להתייחס אליה כאל בוצה. במקרים חריגים אלה, ניתן יהיה לשקול היבטים של צפיפות (ככלל, צפיפות העולה על 1 גרם לסמ"ק תתאים יותר להגדרת קרקע), תכולת הרטיבות (ככלל, רטיבות הדומה לקרקע הטבעית באזור תתאים יותר להגדרה של קרקע), ריכוז הסיליקה (ככלל, מאפיינים התואמים יותר להגדרה של קרקע יהיו ריכוז Sio2 העולה על 30% או העולה על מחצית תכולת הסליקה המצויה בקרקע הטבעית באותו אזור) ותכולת החומר האורגני (ככלל, מאפיינים של פחות מ-3% חומר אורגני יהיו תואמים יותר להגדרה של קרקע).

[bookmark: _Toc194399028]פרק 2: הכלים ליישום המדיניות
המשרד להגנת הסביבה פועל ליישום מדיניותו בכלים המנהליים והסמכויות שבידיו, ובין היתר: 
1. תנאי רישיון עסק – במסגרת התנאים שקובע המשרד ברישיונות העסק משולבים תנאים בתחום מניעה וטיפול בזיהומי קרקע. תנאים אלו שולבו הן במסגרת המפרטים האחידים ברישיונות עסק שפרסם המשרד, לפי הפעילויות התעשייתיות השונות, והן כתנאים נוספים ברישיונות עסק לעסקים פרטניים.
2. תנאים בהיתרי רעלים – במסגרת היתרי הרעלים, קובע הממונה מכוח חוק החומרים המסוכנים, התשנ"ג-1993, דרישות למניעת זיהומי קרקע מחומרים מסוכנים וכן דרישות לביצוע סקרי קרקע עם סיום הפעילות באתר. נוסף על כך, במקרים פרטניים רשאי הממונה לדרוש, בהיתר הרעלים, ביצוע חקירה ושיקום בקרקע. 
3. הליכי תכנון ובנייה – הליך חקירה ושיקום קרקע מבוצע לעיתים קרובות כחלק מהליכי התכנון או רישוי הבניה, כאשר מוגשת תכנית או מתקבלת בקשה להיתר בניה באזורים בהם התקיימו פעילויות המהוות סיכון לזיהום קרקע. המלצות המשרד לגבי אופן שילוב הליכי החקירה והשיקום בהליכי התכנון, מובאות בפרק 6 להלן.
4. ממשק עבודה עם רשות המים – באתרים שנמצא בהם חשד לזיהום מי תהום, פעולות הניטור, חקירה ושיקום מי התהום יבוצעו בהתאם להנחיות רשות המים. 
5. המשרד פועל לקידום הצעת חוק למניעת זיהום קרקע ושיקום קרקעות מזוהמות שיקבע איסור לזיהום קרקע ויאפשר סמכות ישירה לפעול מול האחראים לזיהום קרקע. 

[bookmark: _Toc194399029]פרק 3: מניעת זיהום קרקע ונקיטת פעולות מידיות
1.1 פעולות למניעה
1.1.1 איסור על סילוק חומר מסוכן לקרקע
סילוק של חומר מסוכן לקרקע הוא פעולה העלולה לגרום לסיכון לציבור ולסביבה, גם בשטח פרטי. זאת מאחר שהמזהמים עלולים לנוע בתווכי הסביבה השונים (קרקע, מי תהום, גז קרקע ואוויר) ולהגיע לנחשפים (קולטנים) בתוך האתר ומחוצה לו. לפיכך, מדיניות המשרד אוסרת על סילוק חומר מסוכן לקרקע, ואיסור זה מוטמע בכלים הנתונים לו, ביניהם תנאים ברישיונות עסק ובהיתרי רעלים. עם זאת, יובהר כי ישנן פעולות הכוללות פיזור או הוספה של חומר מסוכן לקרקע, אשר מותרות על פי דין. פעולות אלו כוללות: הדברה בתכשיר הדברה הרשום לפי כל דין, המבוצעת בהתאם לתנאי הרישום של התכשיר; דישון קרקע, ובלבד שאם חלות על דישון כאמור הוראות לפי כל דין – קוימו הוראות אותו דין; פעולה המתבצעת בהתאם לרישיון, להיתר או לצו שניתנו לפי חוק המים; שימוש במים שסופקו לפי הוראות חוק המים, ובלבד שאם חלות על שימוש כאמור הוראות לפי כל דין – קוימו הוראות אותו דין; הטמנה של חומר מזהם באתר לסילוק פסולת המורשה על פי כל דין.

1.1.2 נקיטת אמצעים למניעת אירוע דליפת חומר מסוכן לקרקע
מניעת הזיהום מלכתחילה עדיפה על טיפול בזיהום בדיעבד. על פי רוב, המניעה היא יעילה וזולה יותר מהטיפול בקרקע לאחר שזוהמה. בהתאם לכך, תנאי רישיון העסק והיתרי הרעלים מורים על ביצוע פעולות למניעת דליפת חומר מסוכן לקרקע, ובין היתר: 
1. התקנת אמצעי בקרה וניטור או ביצוע בדיקות מתאימות, לרבות בדיקות אטימות ותקינות;
2. שמירה על תחזוקה נאותה של התשתיות והמתקנים המשמשים לפעילות בחומר מזהם;
3. הכנת נהלים למניעה ולטיפול באירועי דליפת חומר מסוכן לקרקע ויישומם.

1.1.3 נקיטת פעולות מיידיות בזמן אירוע
בפעילותו השוטפת של עסק עלולות להתרחש דליפות או אירועי חומרים מסוכנים אחרים המחייבות טיפול מיידי לצמצום ההשפעה הסביבתית של הדליפה. פעולות מיידיות לביצוע הן:
1. הפסקת הפעילות הגורמת לזיהום;
2. עצירת התפשטות החומר המזהם ממקור הזיהום.
3. איסוף או שאיבה של החומר המזהם שדלף.

1.1.4 דיווח על אירוע שפך חומר מסוכן לקרקע
בהיתרי הרעלים, חלה חובת דיווח מיידי על אירועי חומרים מסוכנים לרבות אירועי זיהום קרקע או חשד לזיהום קרקע. בנוסף לכך, נדרש דיווח כאשר עוסק ביצע עבודות חפירה בקרקע לדוגמא לצרכי תחזוקה או בניה, שבמהלכן התעורר חשש ממשי לזיהום הקרקע בהתבסס על ממצאי שדה (מדידות PID, ריח או צבע).
[bookmark: _Toc194399030]פרק 4: הליך חקירת קרקע ושיקומה
השלבים בהליך חקירה ושיקום באתר:
1. הגדרת אתר כחשוד בזיהום קרקע או גז קרקע.
2. סקר היסטורי ותוכנית חקירת קרקע או גז קרקע.
3. סקר קרקע וגז קרקע (סקר מי תהום לפי דרישה והנחיות רשות המים).
4. שיקום הקרקע (טיפול במזהמים ו/או ניהול הסיכון).
5. סיום שיקום קרקע (NFA) או קבלת דרישות נוספות.
שלבי חקירת הקרקע ושיקומה יבוצעו לאחר אישור הגורם המוסמך לתוכניות ולסקרים בכל שלב וזאת ובהתאם להנחיות המקצועיות של המשרד המפורסמות באתר המשרד בקישור.
1.2 הגדרת אתר כחשוד בקרקע מזוהמת
הגדרתו של אתר מסוים כאתר חשוד להמצאות של קרקע מזוהמת, תהיה על סמך מידע או אינדיקציות רלוונטיות. ככלל, כל אתר שהתקיימה בו או מתקיימת בו פעילות תעשייתית שכללה שימוש בחומרים מסוכנים, הינו בגדר אתר חשוד להמצאות קרקע מזוהמת. בנוסף, גם אתר שנמצא בסמיכות לאתר בו התגלתה קרקע מזוהמת או גזי קרקע, יוגדר במקרים מסוימים כחשוד. 
במסגרת החלטה פרטנית במתן הוראה או דרישה לביצוע הליך החקירה והשיקום, יתחשב הגורם המוסמך, בין השאר, בשיקולים הבאים:
(1) הגדרת המפעל במעגל ראשון בהתאם לפעילויות המזהמות כמפורט בנספח א'.
(2) לפני סגירת מפעל או עסק שהתקיימה בו פעילות שכללה שימוש בחומרים מסוכנים. דרישת המשרד היא שהליך החקירה והשיקום יחל מיד עם הודעת המפעל על כוונתו לסיום פעילות חלקית או מלאה. 
(3) במקרים בהם הגורם המוסמך במשרד סבור כי קיים פוטנציאל סיכון גבוה לזיהום קרקע ומי תהום (לדוגמא: כאשר התגלו ממצאי גז קרקע במגורים הסמוכים למפעל, כאשר התגלו ממצאי מי תהום חריגים בסמוך למפעל, במקרים בהם פעלו תשתיות תת קרקעיות שהכילו חומרים מסוכנים, במקרים בהם התגלו עדויות על זיהום קרקע בשטח המפעל, וכד').
(4) כאשר אתר החשוד בזיהום קרקע נכנס לתהליכי תכנון ובניה.

1.3 סקר היסטורי
"סקר היסטורי" – מיפוי מקורות זיהום קרקע אפשריים בהסתמך על תהליכי ייצור ופעילות באתר בעבר ובהווה, שהוכן על פי הנחיות המשרד להגנת הסביבה.
מטרת הסקר הינה זיהוי ומיפוי מקורות לזיהום קרקע, גז קרקע ומי תהום באתר הנבדק ובסביבתו, בהווה ובעבר הכולל בין היתר הגדרת החומרים המזהמים שנעשה בהם שימוש (COC - Chemical Of Concern), תצ"אות, הגדרת מסלולי חשיפה וקולטנים (מודל תפיסת אתר/ מודל קונספטואלי "Conceptual Cite Model" ), חקירות קרקע קודמות במידה וישנן, סיור באתר ותשאול עובדים ותיקים ובתיעוד אחר. 
ככל שימצא חשד לזיהום קרקע/גז קרקע/מי תהום, תוגש לאישור המשרד תוכנית חקירת קרקע גז קרקע ומי תהום (מי תהום בהתאם לדרישת רשות המים).
במקרים בהם הסקר ההיסטורי יקבע כי נעשה שימוש בחומרים מסוכנים שלא הוגדר עבורם ערך סף בקרקע (להלן: "מזהמים מיוחדים"), המשרד ישקול אם לדרוש ממגיש הסקר ההיסטורי לבצע הליך של חוו"ד טוקסיקולוגית שמטרתה לקבוע ערכי סף למזהמים המיוחדים.
סקר היסטורי יוכן בהתאם למסמך הנחיות מקצועיות לביצוע סקר היסטורי באתרים החשודים בזיהום קרקע או מי תהום בקישור.

1.4 סקר קרקע וגז קרקע
"סקר קרקע או סקר גז קרקע" – איתור, אפיון ותיחום מוקדים של זיהומי קרקע באמצעות סדרת דיגומים. מטרת חקירת הקרקע, המתבצעת ע"י ביצוע סקר קרקע ו/או גז קרקע, הינה איתור ומיפוי מוקדי זיהום באתר הנבדק, על ידי לקיחת דגימות קרקע, גז קרקע ומי תהום (בכפוף להנחיות רשות המים). לאחר קבלת אישור הגורם המוסמך במשרד לסקר ההיסטורי ולתוכנית חקירת הקרקע וגז הקרקע, יבוצע הסקר באמצעות דוגם שמוסמך ע"י הרשות להסמכת מעבדות ובהתאם לתוכנית החקירה המאושרת. הדגימות יועברו למעבדה מוסמכת ע"י הרשות להסמכת מעבדות לביצוע הבדיקות.
יובהר כי סקר גז קרקע יידרש במקרה שקיים חשד לזיהום בחומרים אורגניים נדיפים או חצי נדיפים באתר או בסביבתו. יצוין, כי סקרי גז קרקע יכולים לשמש לשתי מטרות עיקריות: האחת, לצורך איתור גזי קרקע ובחינת הצורך בטיפול או במיגון מבנים, והשנייה, במקרים בהם הסקר ההיסטורי אינו מכיל מידע מספק ויעשה שימוש בממצאי סקר גז הקרקע לסיוע במיפוי מוקדי הזיהום. במקרים בהם קיים חשד לזיהום מי תהום, על מגיש הסקר לפנות לקבלת התייחסות או הנחיות מרשות המים.
1.4.1  הגשת דוח ממצאי חקירת קרקע/גז קרקע
מטרתו של הדוח להציג את מוקדי הזיהום לאחר תיחום מלא של הזיהום (אופקי ואנכי) בקרקע ובגז קרקע, להרחיב ולפרט את המודל הקונספטואלי והצורך בשיקום הקרקע. במקרים בהם ימצאו חריגות בצמוד לגבולות האתר, יידרש מגיש הדוח להמשך החקירה גם מחוץ לאתר עד לתיחום מלא.
1.5 שיקום קרקע
בתום חקירת הקרקע, במקרים בהם התגלו מזהמים בריכוזים הגבוהים מערכי הסף (Tier 1), מגיש דוח הממצאים יידרש להכין תכנית לשיקום. התוכנית תציג את ערכי המטרה לשיקום ובחינת חלופות לשיקום, תוך התייחסות לשיטות וטכנולוגיות שונות וכן המלצה על החלופה המועדפת. ראה הנחיה: "הנחיות מקצועיות ואמות מידה לטיפול בקרקע לצורך שיקום" בקישור. 
אופן השיקום השכיח בישראל הוא חפירה ופינוי של קרקע מזוהמת להשבה כתחליף חומר כיסוי באתרי הטמנה מוסדרים, כאשר היא עומדת בערכי הסף המתאימים לקליטה כחומר כיסוי במטמנות. לעיתים, הקרקע תפונה ישירות לאתרי ההטמנה ולעיתים אחרי טיפול במתקני טיפול מרכזיים. במקרים אחרים, הקרקע יכולה לשמש להשבה לשימוש בתשתיות כאשר היא עומדת בערכי הסף המתאימים ובהתאם לקריטריונים שיפורטו בהמשך בפרק 5. הפינוי להשבה יכול להתבצע ישירות או אחרי טיפול במתקני טיפול מרכזיים.
במקרים בהם מדובר בעסק פעיל שקיים חשש כי לא יוכל לשקם את האתר לערכי הסף (Tier 1) בשל מגבלה טכנו-כלכלית, רשאי העוסק להגיש בקשה לביצוע סקר סיכונים בהתאם להנחיות IRBCA, במטרה להגדיר ערכי מטרה ספציפיים (Tier 2) לשיקום לאתר. 

1.5.1 היררכיית הטיפול בקרקעות מזוהמות

[bookmark: _Toc440529146][bookmark: _Toc440529147]עמדת המשרד היא כי יש לקבוע סדרי עדיפויות לטכנולוגיות שיקום קרקעות מזוהמות בהתבסס על היררכיית הטיפול בפסולת, כמפורט להלן:
1. מניעה – קיימת עדיפות למנוע את זיהום הקרקע במקור, באמצעות שימוש בתשתיות אטומות המונעות זליגה של חומרים מסוכנים לקרקע בזמן הפעילות התעשייתית.

2. השבה (שימוש חוזר) – קיימת עדיפות לשיקום קרקע מזוהמת באמצעות שימוש בטכנולוגיות On Site או In Situ, לערכי סף המאפשרים השבה של הקרקע המטופלת באתר עצמו, לדוגמא כחומר מילוי (הגבהה או מילוי בורות) או כמצע לתשתיות.

בעדיפות שנייה: 
(1) שימוש חוזר בקרקע כמשאב קרקע באתר אחר, לדוגמא כחומר מילוי (הגבהה או מילוי בורות), שימוש בקרקעות כמצע לתשתיות, הקמת סוללות אקוסטיות וכיסוי במטמנות. שימוש כאמור בקרקע, יהיה בהתאם לקריטריונים המופיעים בפרק "ערכים ועקרונות לשימוש חוזר בקרקע מזוהמת (השבה)". שימוש חוזר באתר אחר יתבצע בכפוף לאישור מנהל לפי חוק רישוי עסקים (סילוק פסולת מסוכנת) 1990.
(2) השבה כתחליף חומר גלם (כגון בייצור מלט או אספלט) או לייצור אנרגיה וזאת לפי בחינה פרטנית בהתאם לקריטריונים מתאימים לדוגמא השוואה לחומר הגלם התקני ובחינת סיכונים והשפעות על הסביבה.

3. [bookmark: _Toc440529158]סילוק – ככלל, אין לסלק קרקע מזוהמת להטמנה באתרי פסולת מסוכנת או שאינה מסוכנת (שאינה בגדר תחליף חומר כיסוי במטמנה). רק במקרים מיוחדים בהם יוכח כי לא קיימות טכנולוגיות טיפול בארץ, יישקל מתן אישור לסילוק במטמנת נאות חובב או במטמנה שאינה מסוכנת.
 
1.5.2 שיטות לטיפול בקרקע להפחתת ריכוזי מזהמים

1. טיפול בקרקע באתר – הפחתת ריכוז המזהמים בקרקע עד להגעה לערכי המטרה לשיקום והשבת הקרקע באתר עצמו. להלן שתי שיטות אפשריות: 
· ללא חפירה (In-Situ) – לדוגמא באמצעות מערכות SVE, Bioventing, החדרת מחמצנים. 
· ביצוע חפירה On Site)) – חפירת הקרקע וטיפול בה במתקני טיפול המוקמים באתר. לדוגמא: מתקן שטיפה, תרמי, ביולוגי.
2. טיפול בקרקע מחוץ לאתר (Ex - Situ) – חפירת הקרקע המזוהמת באתר ופינויה ישירות (ללא צורך בטיפול) להשבה לאתר קצה (תחליף חומר כיסוי במטמנות, תשתיות כביש ומסילות) או למתקני טיפול מרכזיים (ביולוגי, שטיפה). מתקני הטיפול מפחיתים את ריכוז המזהמים לערכי הסף המתאימים להשבת הקרקע כתחליף חומר כיסוי במטמנות או לשימוש בתשתיות כמפורט בפרק 5. יודגש כי כל פינוי קרקע מזוהמת מחוץ לאתר, מחייבת ב"אישור מנהל" לפי תקנות רישוי עסקים (סילוק פסולת חומרים מסוכנים), תשנ"א-1991. 
3. קיבוע מזהמים (מיצוב מיצוק) – מיושם כיום בקרקעות מזוהמות באתר הפסולת הרעילה, כטיפול מקדים לפני הטמנה. יודגש כי שימוש בטכנולוגית קיבוע מזהמים (מיצוב מיצוק) באתר בו התגלה הזיהום, נמצא בסדר עדיפות נמוך ויאושר במקרים חריגים ובתנאים מגבילים, זאת לאור אי הוודאות ביכולת של השיטה לקבע את המזהמים לאורך שנים.

1.5.3 מודל תיעדוף רגולטורי 
המודל הינו כלי שבאמצעותו ניתן לדרג את דחיפות השיקום באתר פעיל מבחינת הסיכון לאדם ולסביבה, כתוצאה מזיהום קרקע. המודל מבוסס על עקרונות מתודולוגיית ה-IRBCA מבחינת מסלולי חשיפה וקולטנים. ניתן להשתמש במודל רק לאחר ביצוע חקירת קרקע ותיחום מלא של הזיהום. 
בתום הרצת המודל מתקבל ציון בין 0 ל-10, כאשר הציון עולה על 6, המשמעות היא שקיים סיכון לאדם ולסביבה ולכן יידרש שיקום קרקע. לעומת זאת, כאשר הציון 6 ומטה, המשמעות היא שהסיכון נמוך אופן יחסי ולכן תינתן האפשרות לדחות את השיקום ב-7 שנים. ראן הנחיה "מנגנון תיעדוף רגולטורי לטיפול בקרקעות מזוהמות – מודל תיעדוף שיקום" בקישור.
1.5.4  סקר סיכונים לאדם ולסביבה 
שלב אפשרי באישור מיוחד של הגורם המוסמך במשרד. אישור זה יהיה תקף כל עוד הפעילות התעשייתית באתר, היעוד התכנוני והקרבה לקולטנים (כדוגמת מגורים) לא השתנו. 
 ככלל, ערכי המטרה לשיקום הינם ערכי הסף המפורסמים באתר המשרד (בקישור "ערכי סף מבוססי סיכון למזהמי קרקע – טבלאות העזר" וכן "הנחיות בנושא ערכי סף לחומרים מזהמי קרקע"), שהם ערכי סף Tier1 מבוססי סיכון לתחלואת סרטן ביחס של 1 למיליון. 
במפעלים פעילים בהם קיים קושי טכנו-כלכלי לשקם מוקדי זיהום מסוימים לערכי סף Tier 1 (לדוגמא בשל הימצאות תשתיות מורכבות), המשרד יבחן ברמה פרטנית האם ניתן לאשר ערכי סף לשיקום Tier 2 מבוססי סיכון לתחלואת סרטן ביחס של 1 למאה אלף למוקדים אלו. סקר סיכונים יבוצע בהתאם להנחיות IRBCA בקישור ובאמצעות מודל ייעודי. יצוין, כי במסגרת שלב זה, יתכן וידרשו השלמות לחקירת קרקע, גז קרקע ומי תהום. 
ערכי מטרה לשיקום Tier 3: במקרים יוצאי דופן, באתרים בהם רמות הזיהום חורגות מערכי הסף לשיקום Tier 2, אך נסיבות קונקרטיות באתר מגבילות את האפשרות להפחית את ריכוזי המזהמים מתחת לערכי סף Tier 2, לעורך סקר הסיכונים האפשרות להציע תכנית ניהול סיכון או חישוב לערכי סף ספציפיים באתר, באמצעות מודלים אחרים ממתודולוגיית IRBCA, אך בהתאם לאותו רף מבוסס סיכון לתחלואת סרטן. ביצוע חישוב מסוג זה יעשה רק באישור הגורם המוסמך במשרד להגנת הסביבה, ויכול לכלול גם הוראות נוספות לניהול הסיכון באתר.
1.5.5 סקר סיכונים אקולוגי
במסגרת הסקר ההיסטורי, נעשה גם מיפוי של קולטנים אקולוגיים רגישים בסביבת האתר, כולל שמורות טבע, פארקים, גנים לאומיים, נחלים, מקווי מים וערכי טבע מוגנים.
קבלת החלטה האם נדרש לבצע סקר סיכונים אקולוגי נקבעת על פי שאלון מובנה במודל ה- IRBCA, המתייחס למסלולי חשיפה וקולטנים אקולוגיים.
1.5.6 סיום פעולות שיקום
בתום שיקום הקרקע ולאחר ביצוע בדיקות מוודאות בקרקע לפי הנדרש, ייתן המשרד לגורם האחראי לשיקום, אישור בכתב בהתאם לנסיבות המקרה:
א.	העדר דרישות רגולטוריות נוספות (NFA) – אישור זה יינתן על ידי הגורם המוסמך במשרד להגנת הסביבה במקרים הבאים: ממצאי הסקר ההיסטורי הצביעו שלא קיים חשד לזיהום; תוצאות חקירת הקרקע העלו כי לא נמצאו חריגות מערכי הסף; סיום תהליך שיקום הקרקע. יודגש, כי משמעות מתן אישור כאמור הוא, שלמשרד להגנת הסביבה אין כל דרישות נוספות לשיקום הקרקע או בתחום ניהול הסיכון, כל עוד ייעוד השטח נותר על כנו.
ב.	אישור סיום פעולות חקירה ושיקום ודרישות להמשך ניהול סיכון – אישור זה יינתן על ידי הגורם המוסמך במשרד לאחר שהסתיימו פעולות החקירה והשיקום באתר ובמקרים בהם לא ניתן מסיבות שונות להפחית את ריכוז המזהמים לערכי המטרה לשיקום. דרישות המשרד לביצוע ניהול הסיכון יפורטו באישור (כדוגמת: מיגון מבנים מפני חדירת גז קרקע, ניטור גז קרקע, ניטור מי תהום וכד').
בכל הנסיבות הנ"ל, תידרש בחינה מחודשת של הסיכון, ככל שיתקיים שינוי באתר או בסביבתו כגון שינוי ייעוד תכנוני, תוספת של חומרים מזהמים בקרקע כתוצאה מפעילות העסק או מאירוע חומרים מסוכנים, הוספת פעילות מזהמת באתר, או תוספת של קולטנים בסביבת האתר כגון בניית מבנים חדשים בעלי קומות תת קרקעיות.
1.5.7 	ניהול הסיכון 
במקרים בהם לא ניתן לבצע שיקום קרקע או גז קרקע מסיבות שונות – כגון קיומן של תשתיות פעילות באתר או חריגות בגז קרקע באתר, שמקורו במי תהום המזוהמים מאתר סמוך – יינתנו דרישות לביצוע ניהול סיכון. שתי דרכים אפשריות:
· איטום – מפני חדירת גזי קרקע למבנים בהתאם ל"הנחיות מקצועיות למיגון מבנים מפני חדירת גזי קרקע" (במקרה של מבנים חדשים) בקישור.
· ניטור תקופתי – כדוגמת בדיקות גז קרקע, בדיקות מי תהום, בדיקות אוויר תוך מבניות וכד', במטרה לבצע בקרה על מצב הזיהום ולמנוע התפשטות הזיהום אל מחוץ לגבולות האתר.

יובהר כי באתר בו אישר המשרד לבצע ניהול סיכון, עדיין נשארת החובה על בעל האתר לבצע חקירה ושיקום במצבים שיאפשרו זאת כדוגמת הפסקת פעילות חלקית, שדרוג מתקנים, בניה וכד'.
[bookmark: _Toc194399031]פרק 5: עקרונות להשבה (שימוש חוזר) של קרקע מזוהמת 
קיימת עדיפות להשתמש בקרקע כמשאב באמצעות טיפול והשבה כדוגמת השבה כתחליף חומר גלם, כתחליף חומר כיסוי במטמנות, כמצע לתשתיות וכד'.
1.6 אזורים אסורים להשבה
קיימים אזורים בהם אסורה השבה של קרקע, שמקורה באתרים בהם התקיימה פעילות תעשייתית (להלן – "אזורים אסורים להשבה"), גם אם קרקע זו עומדת בערכי VSL. 
יודגש כי איסור השבה לאזורים להלן, חל על כל הקרקע שמצויה בכל אתר שהתקיימה בו פעילות תעשייתית.
להלן האזורים האסורים להשבה:
1. אזורי מגורים למעט תשתיות באזורי מגורים. 
2. אזורים בעלי רגישות הידרולוגית גבוהה מאוד (ללא תלות בעומק מי תהום)
3. אזורים בעלי רגישות הידרולוגית גבוהה, כאשר מי התהום גבוהים (0-6 מ')
4. רדיוס של 150 מטרים מסביב לקידוח פעיל של הפקת מי שתייה. 
5. שדות חקלאיים. 
בכדי לאתר את הרגישות ההידרולוגית של אתר, יש להיעזר במפת הרגישות ההידרולוגית המפורסמת באתר הממשלתי בקישור. לגבי סעיף 3 יש לפנות לרשות המים על מנת לקבל את המידע על עומק מי תהום מעל או מתחת 6 מ' (מידע זה לא נמצא במפות המפורסמות לציבור) וגם בסעיף 4, לגבי מיקום רדיוסי מגן מקידוחי הפקה, יש לפנות לרשות המים לקבלת המידע.

1.7 עקרונות לפינוי קרקעות מזוהמות לצורכי השבה 
הקריטריונים שנקבעו עבור פינוי קרקעות מזוהמות, ישירות או אחרי טיפול, ליעדי הקצה הקולטים את הקרקע לשימוש חוזר מבוססים על ערכי הסף והרגישות ההידרולוגית באתר הקולט את הקרקע. 
כל פינוי של קרקע מזוהמת, המוגדרת כפסולת מסוכנת מכוח תקנות רישוי עסקים (סילוק פסולת חומרים מסוכנים), התשנ"א-1990, נדרשת באישור מנהל, למעט קרקע המכילה מזהמים שריכוזם נמוך מערכי הסף המחמירים ביותר (VSL) בקישור.
להלן טבלה המגדירה את יעדי הקצה להשבה ואת ערכי הסף המתאימים לכל יעד להשבה:
	יעד קצה להשבה 
	אישור מנהל לפינוי 
	ערכי סף 

	
	
	Tier 1 / VSL
	הערות

	מותר לכל שימוש 
	אין צורך באישור מנהל 
	VSL 
	למעט אזורים האסורים להשבה

	השבה באתר עצמו 
	אין צורך באישור מנהל
	Tier 1 לפי יעוד האתר ולפי רגישות הידרולוגית ועומק מי התהום באתר.
	אחרי טיפול באתר עצמו

	תחליף חומר כיסוי במטמנות 
	נדרש אישור מנהל
	Tier 1 לתעשייה באזור רגישות הידרולוגית נמוכה
	TPH (DRO+ORO) 1,800 מ"ג/ק"ג

	מילוי במפעלים פעילים
	נדרש אישור מנהל
	Tier 1 לתעשייה לפי רגישות הידרולוגית ועומק מי התהום של יעד ההשבה.
	

	תשתיות באזורים שאינם בשימוש תעשייתי (כגון מגורים, חקלאות, פארקים)
	נדרש אישור מנהל
	Tier 1 למגורים בהתאם לרגישות ההידרולוגית ועומק מי התהום של יעד ההשבה
	

	תשתיות באזורים שבשימוש תעשייתי
	נדרש אישור מנהל
	Tier 1 לתעשייה בהתאם לרגישות ועומק מי התהום של יעד ההשבה.
	



[bookmark: _Hlk138919891]
דיאגרמה המסכמת בתמצית את הליך החקירה והשיקום:
זיהוי אתר כחשוד בזיהום



השוואת ממצאי חקירת קרקע לערכי VSL.
 האם נמצאו חריגות? (חקירת הקרקע נעשתה לפי הנחיות המשרד וקיבלה את אישור המשרד)





כן
לא

קביעת ערך TIER1 המתאים לאתר, לפי טבלת העזר לערכי סף המפורסמת באתר המשרד.

 
הקרקע עומדת בערכי VSL- ניתן להשאיר את הקרקע באתר או לפנותה ללא אישור מנהל ולעשות בה כל שימוש למעט השבה באזורים אסורים להשבה. 




השוואת ממצאי החקירה לערכי TIER1 המתאים לאתר. האם נמצאו חריגות? 


כן
לא


הקרקע מהווה סיכון לאדם ולסביבה ולכן יש לבחון חלופות לשיקום  








ניתן להשאיר את הקרקע באתר או לפנותה להשבה בכפוף לאישור מנהל ולטבלת קריטריונים להשבה.


סקר סיכונים לקביעת ערכיי TIER 2. *** האם נמצאו חריגות? 




 כן
לא

טיפול לערכי מטרה Tier 1 במתקן טיפול אזורי או במתקן טיפול באתר. השבה בהתאם לטבלת הקריטריונים להשבה.
השבה ישירות ליעד קצה בהתאם לטבלת הקריטריונים להשבה.

אין צורך בטיפול

טיפול לערכי מטרה לשיקוםTier 2 (מגורים/תעשיה) במתקן טיפול אזורי או במתקן טיפול באתר. בהתאם לערכים בתום הטיפול יוגדר יעד הקצה לפינוי. 






*** סקר סיכונים לרמת סיכון Tier2 יתבצע רק בכפוף לאישור אגף שפכי תעשייה וקרקעות מזוהמות, בשטח מפעלים פעילים בהם קיים קושי בביצוע חקירה ושיקום בשל קיומן של תשתיות פעילות או קושי טכנו-כלכלי לבצע שיקום.
[bookmark: _Toc194399032]פרק 6: שילוב הליך חקירת קרקע ושיקומה בהליכי תכנון ובניה
1.8 רקע
תהליך הגשת סקר היסטורי, חקירת קרקע ושיקומה לאישור המשרד (להלן: "הליך חקירת קרקע ושיקומה"), הינו מרכיב חיוני בהליכי התכנון והבניה, באזורים בהם התקיימו פעילות תעשייתית שהייתה עלולה לגרום לזיהום קרקע. בפרק זה מתוארים בתמציתיות אופן שילוב הליך חקירת קרקע בהליכי התכנון: 
הליך חקירת קרקע ושיקומה ישולב בתהליכי תכנון ובנייה במקרים הבאים: 
· שטח שהתקיימה או מתקיימת בו (או בסמיכות לו) פעילות מזהמת קרקע שכללה שימוש בחומרים מסוכנים. 
· שטח, שעל פי תכנית, מוכר או חשוד כמזוהם.
· שטח, שעל פי מיפוי, מוכר או חשוד כמזוהם – ובכלל זה שכבות מידע המופיעות באתר www.govmap.gov.il, או בבסיס נתונים דומה, ובכלל זה "שכבת קרקעות מזוהמות" ו"שכבות מידע לאזורים נדרשים בחקירת קרקע". 
יובהר כי שכבות המידע מהוות כלי עזר בלבד ואינן מכילות את כל המידע הנדרש או מסירות אחריות ממגיש התוכנית לגבי איתור מידע בדבר קיום פוטנציאל לחשד לקרקע מזוהמת. 
· שטח סמוך לשטח מזוהם או החשוד כמזוהם בטווח של כ-75 מטר מגבולותיו.
· גוף הטמנת פסולת בתת הקרקע ובטווח של 150 מטר מגבולותיו.
· מקרה שבהתאם לנסיבותיו והמידע הקיים, המשרד להגנת הסביבה סבור שיש בכך צורך.

1.9 שלביות בביצוע
ברוב האתרים בהם קיים זיהום קרקע, לא צפויה השפעה על ייעודי הקרקע המתוכננים, מאחר וקיימות טכנולוגיות זמינות ומוכחות לשיקום הקרקע. יחד עם זאת, על המתכנן או מוסד התכנון לקחת בחשבון את פרק הזמן בו יתבצע השיקום (בדרך כלל באמצעות חפירה ופינוי לאתרים מוסדרים), שעלול לדחות את לוחות הזמנים המתוכננים לתחילת הבניה ("שלביות הביצוע"). 
במקרים מיוחדים בהם בשטח התוכנית קיים זיהום קרקע חריג ומורכב, על המתכנן או מוסד התכנון לקחת בחשבון את פרק הזמן בו יתבצע השיקום, שיכלול בחלק מהמקרים הקמת מתקני טיפול באתר עצמו (לדוגמא מתקן שטיפה או מתקן לטיפול תרמי בקרקע המזוהמת) שעלולים להשפיע באופן מהותי על שלביות הביצוע. במקרים בהם רשות המים תדרוש מתקני טיפול במי התהום באתר, תידרש הקצאת שטח פנוי בתכנית לצורך זה.
[image: ]הטבלה שלהלן מתמצתת את הפעולות הנדרשות לצורך הליך חקירת קרקע ושיקומה, בהתאם לשלב התכנוני. טבלה זו באה כתמצית למסמך שפורסם במסמך "הנחיות לתוספת מידע לוועדות התכנון באזורים בהם קיים חשד לזיהום קרקע או מי תהום לביצוע סקר היסטורי, חקירת קרקע, גז-קרקע ומי תהום והגשת מסמכים כחלק מתהליכי התכנון", מיום 30.10.2022 קישור













הערה: הטבלה לעיל מייצגת את הכלל, אך לעיתים יש מקרים שאינם מכוסים על ידי האמור לעיל, ולכן במקרה שבהתאם לנסיבותיו והמידע הקיים, המשרד להגנת הסביבה סבור כי נדרשות דרישות נוספות או שינוי הדרישות, המשרד להגנת הסביבה מבהיר כי הוא שומר לעצמו את הזכות לעשות זאת על אף על האמור בטבלה זו.



[bookmark: _Toc194399033]פרק 7: מנופים לשיקום קרקעות בישראל
1. שיקום קרקעות בהליך תכנון ובניה – לאורך השנים, במסגרת הליכי תכנון ובניה, בוצעו סקרים היסטוריים, חקירות קרקע וגז קרקע ושיקום קרקע באתרים החשודים בזיהום קרקע ברחבי הארץ. היתרי הבניה בארץ ניתנים רק לאחר אישור המשרד להגנת הסביבה כי הקרקע נבדקה ושוקמה לערכי הסף הנדרשים.
2. הפרויקט הלאומי לשיקום קרקעות המדינה – שיקום קרקעות שזוהמו בעבר ע"י המדינה (תע"ש, צה"ל, מטמנות וכד) מתבצע על פי החלטת הממשלה 624 באמצעות זרוע הביצוע מטעם המדינה, באתרים שיש למדינה עניין לקדם בהם את השיקום.
3. שיקום קרקעות במפעלים ובתחנות דלק במעגל ראשון – בשנת 2015, הוגדרה קבוצת המפעלים במעגל ראשון, כקבוצה בעלי פוטנציאל סיכון גבוה לזיהום קרקע ולכן בעדיפות ראשונה להליכי חקירה ושיקום. המשרד להגנת הסביבה הכין מצאי של המפעלים במעגל ראשון (כולל תחנות דלק), פעילים וסגורים, והחל לדרוש הליכי חקירה ושיקום במסגרת תנאים ברישיונות עסק ובהיתרי רעלים.
[bookmark: _Toc194399034] פרק 8: סיווג קרקעות מזוהמות כפסולת מסוכנת
1.10 סיווג קרקעות מזוהמות – המצב הקיים
קרקעות מזוהמות מהוות פסולת מסוכנת בהתאם לתקנות רישוי עסקים (סילוק פסולת חומרים מסוכנים), התשנ"א-1990, דהיינו כל קרקע המכילה חומרים מסוכנים בעלי מספר או"ם מהווה פסולת מסוכנת. 
בהתאם למדיניות המשרד הנהוגה מזה שנים, מקובל, כי קרקעות שמכילות זיהום הנמוך מערכיי הסף המחמירים (VSL), אינן נחשבות לפסולת מסוכנת שפינויה טעון אישור המנהל לפי התקנות. 
לגבי קרקעות המכילות זיהום הגבוה מערכיי ה-VSL, ובהתאם למשטר החוקי הקיים, נדרש אישור המנהל לשם פינוין למקום שאינו אתר הפסולת הרעילה בנאות חובב. 
לצורך כך פרסם המשרד "נוהל אישור מנהל לסילוק קרקעות מזוהמות" בקישור המתייחס לבחינת התאמת הקרקע ליעד הקצה אליו היא מפונה, כך שימנע סיכון לבריאות הציבור ולסביבה. 
1.11 קרקע מזוהמת המהווה פסולת מסוכנת

בשנת 2018 המשרד להגנת הסביבה פרסם את "המדריך לסיווג פסולת מסוכנת על פי המדריך לסיווג האירופי" (להלן: "המדריך"). המדריך קובע את שלבי הבדיקה לסיווג של פסולות, כולל קרקע מזוהמת חפורה, להעריך את מידת המסוכנות שלה, לרבות תכונות הסיכון, הערכים ושיטות הבדיקה, אשר באמצעותם ניתן לקבוע האם קרקע מזוהמת מהווה פסולת מסוכנת או שאינה מסוכנת.
סיווג הקרקע לאחר חפירתה – קרקע מזוהמת המיועדת לפינוי מהאתר בו היא נוצרה, , תסווג לפי המדריך. ככל שקרקע תימצא כפסולת מסוכנת, יחולו עליה הכללים החלים על פסולת כאמור, לעניין יעדי הפינוי והטיפול, אופן השינוע, השילוט, הדיווח וכיוצא באלה.
במקרים בהם הקרקע תימצא כפסולת לא מסוכנת, תוכל להתבצע בחינת היתכנות להשבה על פי הקריטריונים שפורטו בפרק 5. יצוין כי קיימת עדיפות להשבה לשימוש בתשתיות, כחומר כיסוי במטמנות וכדומה על פני הטמנה, והכל בהתאם לעקרונות בסעיף 4.4.1. 

הערה: המשרד להגנת הסביבה מקדם תיקון לתקנות פינוי פסולת מסוכנת, שיטמיע מתודה זו לעניין סיווג קרקעות מזוהמות ומשטר הטיפול בקרקעות אלה.

[bookmark: _Toc194399035]פרק 9: הנגשת מידע לציבור על זיהומי קרקע
1. בסיס מידע על אתרים שנכנסו להליך חקירה ושיקום – המשרד מפרסם באתר www.govmap.co.il שכבת מידע בשם "קרקעות מזוהמות", בה ממופים אתרים המצויים בטיפול המשרד וסטאטוס הטיפול בהם. כל אתר מסומן לפי מצבו בתהליך: "התכנות לזיהום קרקע", "בהליך שיקום", או "סיים שיקום" או "עומד בדרישות".
יובהר כי השכבה לא כוללת את פרטי בעל האתר, אלא את שם האתר, נ.צ, נתוני גושים וחלקות וסטאטוס טיפול כאמור. 
2. בסיס מידע לדרישה לבדיקות קרקע בהליכי תכנון ובניה – המשרד מפרסם באתר www.govmap.co.il שכבת מידע המציגה אזורי פעילות תעשייתית העלולה ליצור זיהום בקרקע ובגז הקרקע כדוגמת מפעלים, תחנות דלק, מכבסות ניקוי יבש, מטמנות ועוד. שכבה זו היא כלי עזר בתהליכי תכנון ובניה ואינה מסירה אחריות מגורמי פיתוח ויזמים לבדוק הימצאות פעילות מזהמת באתר ובסביבתו שאינה ידועה למשרד. מפה זו מציגה אזורים בעלי פוטנציאל לזיהום ולא בהכרח אזורים שנמצא בהם זיהום.
3. פרסום סקרים היסטוריים וסקרי קרקע באתר המשרד להגנת הסביבה, בכפוף להוראות והנחיות חוק חופש המידע.
4. אתר אינטרנט המציג את פרויקט שיקום קרקעות המדינה – מידע אודות שיקום אתרים שזוהמו בעבר מפעילות תעשייתית וביטחונית של המדינה. השיקום באתרים אלו מבוצע על ידי החברה לשרותי איכות הסביבה שהינה 'זרוע הביצוע' מטעם המשרד להגנת הסביבה.





[bookmark: _Toc194399036]פרק 10: הנחיות ונהלים מקצועיים 
רשימת הנהלים וההנחיות מופיעים באתר האינטרנט של המשרד, אגף קרקעות מזוהמות בקישור.
הנחיות האגף מתעדכנות מעת לעת, בהתאם להתפתחות הידע המקצועי בארץ ובעולם. פיתוח הנהלים וההנחיות נעשה בהתייחס למסמכים מקצועיים של מדינות מערביות וגופים מובילים בתחום (ביניהם: USEPA הפדראלי והאזורי,EEA , ASTM), בהתאמה לתנאי הארץ. הכנת הנהלים נעשה תוך שיתוף הציבור וגורמים בעלי עניין, ופרסום ההנחיות להערות הציבור טרם פרסומן הסופי.


[bookmark: _Toc194399037]נספח א': רשימות פעילויות במעגל ראשון ומעגל שני
מעגל ראשון – פוטנציאל זיהום גבוה:
1. תעשיות אנרגיה
1.1	מתקני שריפה עם הספק תרמי העולה על 50 מגה-וואט;
1.2	זיקוק גז ודלק;
1.3	תנורי קוק (Coke Ovens);
1.4	ניזול או גזיפיקציה של פחם;

2. ייצור ועיבוד מתכות
2.1	קלייה וסינטור (ייצור גושים חדירים על ידי לחץ וחום) של עופרות מתכת, לרבות סולפיד;
2.2	ייצור ברזל גולמי או פלדה (התכה ראשונית או שניונית) ובכלל זה יציקה רציפה, בכושר עבודה העולה על 2.5 טון לשעה;
2.3	עיבוד מתכות ברזליות:
2.3.1	הפעלת מתקני ערגול בעלי כושר עבודה העולה על 20 טון פלדה גולמית לשעה;
2.3.2	הפעלת נפחיות עם פטישים או מכבשים שהאנרגיה שלהם עולה על 50 קילו ג'אול לפטיש והערך הקלורי (calorific power) שבו משתמשים עולה על 20 מגה-וואט תרמי;
2.3.3	יישום ציפוי מגן על ידי מתכות מותכות (fused metal coats) עם תשומת פלדה גולמית (crude) בכמות העולה על 2 טון לשעה;
2.4	יציקה של מתכות ברזליות בכושר ייצור העולה על 20 טון ליום;
2.5	עיבוד מתכות לא ברזיליות:
2.5.1	ייצור והפקת מתכות לא ברזליות גולמיות ממחצבים, עופרות, תרכיזים, או חומרי גלם שניוניים על ידי תהליכים מטא-לורגיים, כימיים, אלקטרוליטיים או אחרים;
2.5.2	התכה, ובכלל זה ייצור סגסוגות (alloyage), של מתכות לא ברזליות, כולל מוצרים מוחזרים (שאריות זקוק, תבניות יציקה וכדומה) בכושר התכה העולה על 4 טון ליום לעופרת וקדמיום ו-20 טון ליום לכל שאר המתכות;
2.6	טיפול שטח של מתכות וחומרים פלסטיים על ידי תהליך כימי או אלקטרוליטי באמבטיות טיפול שנפחן הכולל עולה על 30 מ"ק;

3. תעשייה כימית
ייצור בקנה מידה תעשייתי על ידי עיבוד כימי של חומרים או קבוצות חומרים לפי הפירוט להלן:
3.1	ייצור חומרים אורגנים בסיסיים כגון:
3.1.1	 פחמימנים פשוטים (לינארים או ציקלים, רוויים ושאינם רוויים, אליפטים או ארומטיים);
3.1.2	 פחמימנים המכילים חמצן, כגון אלכוהולים, אלדהידים, קטונים, חומצות קרבוקסיליות, אסטרים, אצטטים, אתרים, פרוקסידים, שרפים אפוקסים;
3.1.3	 פחמימנים סולפורים;
3.1.4	 פחמימנים חנקתיים, כגון אמינים, אמידים, תרכובות חנקתיות (Nitrous, nitro, nitrate), ניטרילים, ציאנטים, ואיזוציאנטים (Cyanates Isocyanates);
3.1.5	 פחמימנים המכילים זרחן;
3.1.6	 פחמימנים הלוגנים;
3.1.7	 תרכובות אורגנו-מתכתיות;
3.1.8	 מוצרי פלסטיק בסיסיים (סיבים פולימרים סינתטיים וסיבים המבוססים על צלולוס);
3.1.9	 גומי סינתטי;
3.1.10 צבעים ופיגמנטים;
3.1.11 חומרים פעילי שטח ודטרגנטים;
3.2	ייצור חומרים אנאורגניים בסיסיים כגון:
3.2.1	 גזים כגון אמוניה, כלור או מימן כלורי, פלואור או מימן פלואורי, תחמוצות פחמן, תרכובות גופרית, תחמוצות חנקן, מימן, דו-תחמוצת הגפרית, קרבוניל כלוריד;
3.2.2	 חומצות כגון חומצה כרומית, חומצה הידרופלואורית, חומצה זרחתית, חומצה חנקתית, חומצה הידרוכלורית, חומצה גפרתית, אולאום (Oleum), חומצות גפריתיות;
3.2.3	 בסיסים כגון אמוניום הדרוקסיד, פוטסיום הדרוקסיד, סודיום הידרוקסיד;
3.2.4	 מלחים כגון אמוניום כלוריד, פוטסיום כלורט, פוטסיום קרבונט, סודיום קרבונט, פרבורט, ניטרט כסף (Silver nitrate);
3.2.5	 תרכובות אנאורגניות לא מתכתיות או תחמוצות מתכת או תרכובות אנאורגניות אחרות כגון קלציום קרביד, סיליקון, סיליקון קרביד;
3.3	ייצור דשנים המבוססים על זרחן, חנקן או אשלגן (תרכובות פשוטות או מורכבות);
3.4	ייצור ביוצידים (נגד מיקרואורגניזמים) ומוצרים בסיסיים להגנה על בריאות הצומח;
3.5	ייצור מוצרים פרמצבטיים בסיסיים, תוך עשיית שימוש בתהליכים כימיים או ביולוגיים;
3.6	ייצור חומרי נפץ;

4. ניהול פסולת
4.1	השבה וסילוק של פסולת מסוכנת בכמות העולה על 10 טון ליום;

5. דלקים
5.1 הפקת דלקים במצב צבירה גז, נוזל או מוצק;
5.2 תחנות תדלוק בעלות ותק שמעל 20 שנה מיום הקמתן.
5.4 חוות מכלי דלק בכושר אחסנה של 1,000 מ"ק;

6. פעילויות אחרות
6.1	טיפול שטח של חומרים, רכיבים או מוצרים בעזרת ממיסים אורגניים, במיוחד להדפסה, לצביעה, לציפוי, לשימון, לניקוי, לאימפרגנציה וכדומה, הצורך ממיסים בכמות העולה על 150 ק"ג לשעה או 200 טון לשנה;
6.2	ייצור פחם (hard burnt coal) או אלקטרוגרפיט על ידי אינסינרציה או גרפיטיזציה.

מעגל שני – פוטנציאל זיהום בינוני:
1. תחנת תדלוק, למעט תחנות תדלוק המנויות ברשימת הפעילויות המזהמות בסיכון;
2. חוות מכלי דלק בכושר אחסנה של 150 מ"ק ומסופי דלק, למעט חוות מכלי דלק המנויות ברשימת הפעילויות המזהמות בסיכון;
3. הכנה, עיבוד ואחסון דלק מוצק לסוגיו;
4. יישום גלוון או ציפוי מתכת (fused metal coats), למעט פעילויות ברשימת הפעילויות המזהמות בסיכון;
5. טיפול פני השטח של מתכות וחומרים פלסטיים על ידי תהליך כימי או אלקטרוליטי, למעט פעילויות ברשימת הפעילויות המזהמות בסיכון;
6. תפעול מטמנות בקיבולת של 10 טון ליום או בקיבולת כללית העולה על 25,000 טון;
7. טיפול, סילוק או אגירה של שפכים שהם או חלקם, תוצר של פעילויות מהסוגים המפורטים בתוספת זו;
8. שימוש תעשייתי או במסגרת פעילות המנויה בתוספת זו, בממיסים אורגניים, בקיבולת צריכה של 10 טון לשנה, למעט שימוש תעשייתי ומסחרי בממסים אורגניים המנוי ברשימת הפעילויות המזהמות בסיכון;
9. ניקוי מכלי כלי טיס המשמשים להדברה חקלאית;
10. ייצור ומכונאות כללית של כלי רכב וציוד מכני הנדסי כבד, כלי שיט, כלי טיס, רכבות וכן פירוק חלקים משומשים;
11. מכבסות לניקוי יבש;
12. הובלה והזרמה של דלק לסוגיו בצנרת תת קרקעית;
13. טיפול וסילוק של פסולת מסוכנת למעט פעילויות ברשימת הפעילויות המזהמות בסיכון;
14. אחסון זמני של פסולת מסוכנת, למעט אחסון זמני לפני איסוף באתר שבו מיוצרת הפסולת;
15. שימור וחיסום עץ ומוצרי עץ בעזרת כימיקלים;
16. עיבוד עורות תעשייתי;
17. בנייה, צביעה או הסרת צבע מאניות באורך של 100 מטר;

